Diari Oficial de la Generalitat Valenciana


Sumari del DOGV 5265, del 24-05-2006 (2006/5039)

ORDE de 27 d'abril de 2006, de la Conselleria d'Infraestructures i Transport, per la qual es regulen per a l'exercici de 2006 ajudes econòmiques per al foment i suport d'activitats per a divulgar, potenciar i promoure el transport públic a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5265

Data del DOGV
:   24-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5039


Data del document
:   27-04-2006

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * societat sense fins de lucre
    * publicitat
    * ajuda pública
    * fundació
    * campanya de sensibilització
    * suport econòmic
    * transport públic

ORDE de 27 d'abril de 2006, de la Conselleria d'Infraestructures i Transport, per la qual es regulen per a l'exercici de 2006 ajudes econòmiques per al foment i suport d'activitats per a divulgar, potenciar i promoure el transport públic a la Comunitat Valenciana. [2006/X5039]  
Exposició de motius  
Dins de l'àmbit de foment del transport públic que correspon a la Conselleria d'Infraestructures i Transport, es considera del major interés incentivar les possibles iniciatives dirigides a afavorir l'aproximació al públic en general els servicis de transport i contribuir amb això a una major universalització del seu ús.  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 e) de la Llei de Govern Valencià i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Objecte, règim i finançament  
1. L'objecte de la present orde és la convocatòria d'ajudes econòmiques per a la programació i l'organització d'activitats que es realitzen durant el 2006, la temàtica de les quals siga el transport públic, ferroviari o per carretera, a la Comunitat Valenciana, i que contribuïsquen a la difusió, al coneixement, a la divulgació i a la potenciació.  
Podran ser objecte de subvenció les activitats següents:  
a) Jornades, conferències o congressos.  
b) Exposicions.  
c) Treballs de difusió i promoció del transport públic.  
d) Publicació d'assaigs, ponències, llibres, catàlegs i semblants.  
e) Qualsevol activitat de contingut semblant a les anteriors, que contribuïsca a la finalitat i l'objecte de la present orde.  
2. Les ajudes s'atorgaran en els termes previstos en la present orde i es finançaran a càrrec del crèdit contingut en la línia T4355000 del capítol IV, del programa 30.39.59.879.06 dels pressupostos per a 2006 de la Conselleria d'Infraestructures i Transport.  
3. L'import global màxim de les ajudes serà de 90.000,00 euros i es podrà ampliar, en cas d'existència de disponibilitats pressupostàries, si resultara insuficient per a atendre les peticions que, presentades dins del termini, acrediten complir els requisits establits en esta convocatòria.  
Article 2. Beneficiaris i exclusions  
1. Podran ser beneficiaris d'estes ajudes les fundacions i associacions d'interés general de la Comunitat Valenciana, sense ànim de lucre, que sol·liciten les ajudes i complisquen els requisits exigits en la present orde.  
2. S'exclouen de la convocatòria les activitats i els subjectes següents:  
a) Els programes o les activitats promoguts o organitzats per centres docents, associacions de pares d'alumnes, associacions d'alumnes siga quina siga la seua naturalesa, el titular i el nivell d'ensenyament impartit.  
b) Els programes o les activitats promoguts o organitzats per les corporacions o entitats locals o altres administracions públiques o organismes dependents o creats per estes.  
c) Els programes o les activitats promoguts o organitzats per entitats de caràcter mercantil o col·legis professionals.  
d) Els programes o les activitats no compresos dins de l'objecte de la present orde.  
e) Els programes que continguen activitats socials, recreatives, viatges i continguts semblants.  
f) Els programes i les activitats de tipus cultural, l'objecte dels quals coincidisca amb el de la present orde però que hagueren sol·licitat o obtingut ajudes a càrrec de la Generalitat Valenciana.  
Article 3. Sol·licituds, terminis i lloc de presentació  
1. Les sol·licituds d'ajuda s'hauran d'efectuar per mitjà d'instància formalitzada d'acord amb el model que s'adjunta com a annex I i es dirigiran al director general de Transports, Ports i Costes. Hauran d'estar firmades pel representant legal de l'entitat privada sense ànim de lucre.  
La seua presentació pressuposa l'acceptació incondicionada de les bases, les condicions, els requisits i les obligacions que conté la present orde.  
2. El termini de presentació de sol·licituds, junt amb la corresponent documentació, serà d'un mes comptador a partir de l'endemà de la publicació de la present orde en el Diari Oficial de la Generalitat Valenciana, i s'haurà de complir la totalitat dels requisits exigits, en el moment de finalitzar el dit termini.  
L'incompliment del termini de presentació de la sol·licitud determinarà l'automàtica exclusió en l'accés a l'ajuda.  
3. Les sol·licituds s'hauran de presentar en la seu de la Conselleria d'Infraestructures i Transport (av. de Blasco Ibáñez, 50, 46979 València). Així mateix, es podran presentar en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud no es presentara directament en les oficines de la citada seu de la Conselleria d'Infraestructures i Transport, el sol·licitant haurà d'anunciar a la Direcció General de Transports, Ports i Costes la presentació de la dita sol·licitud i remetre'n una còpia per fax (+34 96 386 22 62) o telegrama en el mateix dia.  
Article 4. Documentació  
La sol·licitud s'haurà d'acompanyar dels documents següent, que hauran de presentar-se, així mateix, en el termini assenyalat en l'article anterior:  
a) Projecte detallat de les activitats sobre les quals se sol·licita l'ajuda, amb indicació clar dels objectius, les dates, els llocs de realització i la quantificació econòmica detallada.  
b) Declaració de les subvencions que, per a les mateixes activitats i fins, s'han sol·licitat o rebut d'altres institucions o organismes públics o privats.  
c) Còpia compulsada del codi d'identificació fiscal.  
d) Còpia compulsada del document públic de constitució i personalitat jurídica de l'entitat privada sense ànim de lucre, degudament inscrit en el corresponent registre.  
e) Justificació d'estar inscrit en el corresponent registre.  
f) Poders de representació compulsats de la persona que subscriga la sol·licitud de subvenció en nom de l'entitat privada sense ànim de lucre.  
g) Còpia del document nacional d'identitat de la persona física que subscriga la sol·licitud de subvenció.  
h) Certificat o còpia compulsada de l'acord adoptat per l'òrgan de govern corresponent, pel qual s'aprova sol·licitar la subvenció i es faculta la persona representant per a subscriure la petició.  
i) Alta referida a l'exercici corrent o l'últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula del citat impost.  
j) Documents acreditatius d'estar al corrent en el compliment de les obligacions tributàries i de la Seguretat Social:  
. Certificat expedit per l'òrgan estatal competent de l'administració tributària.  
. Certificat expedit per l'òrgan competent de la Seguretat Social.  
. Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
Quan el sol·licitant no estiga obligat al pagament del IAE o a presentar declaracions o documents relatius a obligacions tributàries i de la Seguretat Social, la dita circumstància haurà de ser acreditada per mitjà de declaració responsable motivada.  
Article 5. Criteris d'atorgament  
Les sol·licituds d'ajuda econòmica seran ateses sempre que es complisquen les condicions de la present orde, fins al límit de la consignació pressupostària assenyalat en l'article 1. Es desestimaran aquelles sol·licituds d'ajuda per a l'execució d'actuacions el termini d'execució de les quals supere el termini disponible dins de l'exercici d'acord amb la convocatòria.  
Es consideraran com a criteris per a la valoració de les sol·licituds i l'atorgament de les ajudes els següents:  
a) La coherència i la relació directa en el contingut del programa d'activitats, amb els objectius que el motiven, i que hauran d'estar d'acord amb els objectius de la present orde (de 0 a 10 punts).  
b) L'amplitud del públic al qual es dirigisquen les activitats i que puguen tindre accés a estes (de 0 a 10 punts).  
c) La situació sociocultural i econòmica del territori al qual tindrà lloc l'activitat (de 0 a 10 punts).  
d) L'interés cultural o divulgatiu de l'activitat (de 0 a 10 punts).  
e) La capacitat del projecte o de l'activitat per a potenciar la participació dels ciutadans en el coneixement de la importància del transport públic (de 0 a 10 punts).  
Article 6. Quantia  
L'import de l'ajuda que s'ha de concedir estarà en funció del pressupost de l'activitat o del programa presentat i dels criteris d'atorgament establits en la present orde, sense que en cap cas l'ajuda a càrrec de la Conselleria d'Infraestructures i Transport puga excedir el cost total de l'activitat o programa objecte de subvenció.  
Article 7. Resolució i atorgament  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de divisió de Transport per Carretera, el cap del servici de Planificació de la Direcció General de Transports, Ports i Costes i el cap de secció de Transport de Viatgers, que una vegada fixades les admissibilitats i les quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que per mitjà de la present orde se li conferix, dictarà la corresponent resolució d'atorgament o de denegació de l'ajuda.  
Tal possibilitat està prevista en l'article 68 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.  
En cas d'atorgament, la resolució expressarà amb exactitud la quantia. La dita resolució posarà fi a la via administrativa.  
2. El termini màxim per a resoldre expressament i notificar les ajudes concedides serà de dos mesos comptadors a partir de l'últim dia del termini de presentació de sol·licituds. Superat este termini sense que haja recaigut resolució expressa s'haurà d'entendre que esta és desestimatòria.  
Article 8. Justificació de la despesa i pagament de les subvencions  
1. Una vegada notificades les resolucions d'atorgament i després del cobrament d'estes per les entitats beneficiàries, estes hauran de justificar la despesa efectivament realitzada en el termini de dos mesos des de la citada notificació, i s'haurà de presentar per a això la documnetació següent que serà presentada en la Direcció General de Transports, Ports i Costes.  
a) Factures acreditatives de les despeses realitzades amb ocasió de les activitats subvencionades.  
b) Còpia de les publicacions, estudis i/o projectes realitzats en les activitats subvencionades.  
c) Imprés de manteniment de tercers amb les dades de domiciliació bancària.  
Una vegada rebuda en el termini i en la forma adequada per l'administració autonòmica la documentació referida, i després de les oportunes comprovacions, es procedirà al pagament de la subvenció.  
2. L'incompliment del termini de justificació de la despesa per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.  
Article 9. Obligacions dels beneficiaris  
Els beneficiaris de les ajudes estaran obligats al compliment dels requeriments que, amb caràcter general, s'assenyalen en l'article 14 de la Llei General de subvencions (Llei 38/2003, de 17 de novembre, publicada en el BOE del 18), i en particular a:  
1. La realització de les activitats objecte de les ajudes, i que es comunica a la Direcció General de Transports, Ports i Costes qualsevol alteració respecte d'això.  
2. Acreditar documentalment la realització de les activitats, així com el compliment dels requisits que determinen la concessió o el gaudi de les ajudes.  
3. El sotmetiment a les actuacions de control financeroeconòmic que corresponen a la Intervenció General.  
4. Posar en coneixement de la Direcció General de Transports, Ports i Costes l'obtenció de qualsevol ajuda o subvenció per a la mateixa finalitat, procedent de qualsevol administració o entitat pública o privada.  
5. Fer constar el patrocini de la Generalitat Valenciana en les activitats que es realitzen després de la notificació de l'atorgament de la subvenció.  
6. En el cas que les activitats incloguen edició de llibres, fullets, o qualsevol altra publicació, s'haurà de lliurar gratuïtament un nombre d'exemplars a la Conselleria d'Infraestructures i Transport no inferior al 5% del total.  
7. Facilitar qualsevol dada o document que la Direcció General de Transports, Ports i Costes considere necessaris per a verificar el compliment dels fins i els requisits previstos en la present orde.  
8. Disposar dels llibres comptables, registres diligenciats i la resta de documents degudament auditats en els termes exigits en la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
9. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
Article 10. Revocació de les ajudes  
1. Correspondrà el reintegrament de les quantitats percebudes i l'exigència d'interessos des del moment del pagament de l'ajuda econòmica, en el cas que es verifique l'incompliment de les condicions establides en la present orde i la resta de la legislació vigent, en especial si es comprova l'incompliment de l'obligació de justificar les despeses, o s'incomplix la finalitat per a la qual la subvenció va ser concedida.  
2. A l'efecte es podrà incoar per l'òrgan competent per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els corresponents interessos.  
Peu de recurs  
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 27 d'abril de 2006  
El conseller d'Infraestructures i Transport,  
JOSÉ RAMÓN GARCÍA ANTÓN